Predkladacia správa

Pojmom „Prezentácia Slovenska“ rozumieme riadené a koordinované manažovanie reputácie našej krajiny v zahraničí. Proces manažovania sa skladá z obsahu prezentačnej identity Slovenska a z koordinovania rôznych prezentačných aktivít, vyvíjaných štátnymi i neštátnymi subjektami s cieľom prilákať turistov, investície, podporiť zahraničný obchod, pracovné ponuky pre našich občanov, prezentovať našu súčasnú kultúru, umenie, tradície, či šport. 
 
Proces koordinácie aktivít a zapájania rôznych subjektov je úlohou, ktorú v súlade s materiálom č. UV-422242/2011 o zrušení niektorých poradných orgánov vlády SR, schváleným uznesením vlády SR č. 135 zo dňa 2. marca 2011, a prechodom činnosti na štátne agentúry v kompetencii Ministerstva dopravy, výstavby a regionálneho rozvoja SR, prevzala Slovenská agentúra pre cestovný ruch (SACR). Podpredseda vlády a minister dopravy, výstavby a regionálneho rozvoja Ján Figeľ informoval listom zo dňa 16.8.2011 o poverení generálneho riaditeľa SACR vypracovať koncept Globálnej prezentácie Slovenska zahraničí. 
 
Ministerstvo zahraničných vecí SR v súlade s bodom B1 uznesenia vlády SR č.892/2010 (Plán práce vlády SR na rok 2011) si stanovilo za úlohu vypracovať obsah – ideový koncept prezentácie Slovenska, a primárne tak zvýšiť kvalitu práce slovenských zastupiteľských úradov v zahraničí. O začatí práce na koncepte informoval minister zahraničných vecí SR listom zo dňa 28.1.2011 predsedníčku vlády SR, podpredsedu vlády a ministra dopravy, výstavby a regionálneho rozvoja SR, ministra hospodárstva SR a ministra kultúry SR. 
 
„Slovensko, krajina s potenciálom“ je komplexným materiálom, ktorý sa zaoberá definíciou ideového konceptu prezentačnej identity, využiteľnej aj pre budúci branding Slovenska ako modernej európskej krajiny 21. storočia. Po takmer 20 rokoch existencie samostatnej Slovenskej republiky uprostred rapídne meniacej sa Európy sa ukazuje, že koordinovaný postup pri prezentácii a komunikácii krajiny je nevyhnutný pre jej ucelený vonkajší obraz a identitu. Materiál vychádza z moderných stratégií v brandingu krajín a miest, ktoré v posledných rokoch podnietili aj mnohé etablované štáty hľadať nové príbehy a značky. 
 
             Materiál je výsledkom práce pracovnej skupiny, zloženej z expertov na rôzne oblasti. Jeho jadrom je príbeh krajiny a toho, čím sa stáva. Širokým skríningom potenciálnych atribútov na základe rôznorodej dokumentácie a podkladov boli vytipované základné tematické okruhy a atribúty Slovenska a príbehy, ktoré sa k nim viažu. Cieľom bolo nájsť základ modernej identity Slovenska a upozorniť na jeho potenciál vo všetkých oblastiach. Materiál je pomôckou, ako uvažovať o Slovensku z perspektívy univerzálneho rozvoja krajiny. Nie je to statický koncept. Je to koncept, ktorý možno ďalej rozvíjať a dopĺňať.
 
MZV SR uskutočnilo konzultačné stretnutia k vypracovanému materiálu so zástupcami agentúr SACR a SARIO. MZV SR sa dohodlo so zástupcami SACR, že ďalšie rokovania a diskusie k materiálu sa uskutočnia v rámci stretnutí medzirezortnej skupiny, ktorú SACR vytvára  na základe bodu B.9 materiálu UV-4242/2011 schváleného vládou Slovenskej republiky dňa 2. marca 2011. Obsah materiálu bude východiskom pre vypracovanie inštrukčných listov k prezentácii Slovenska pre slovenské zastupiteľské úrady v zahraničí, ktoré riadi MZV SR.
 
Predkladaný materiál nemá vplyv na rozpočet verejnej správy, podnikateľské prostredie, zamestnanosť, životné prostredie a informatizáciu spoločnosti.